钦定古今图书集成/理学汇编/文学典/第180卷 > 《董其昌论文》 > 《斡》
## 钦定古今图书集成/理学汇编/文学典/第180卷 > 《董其昌论文》 > 《斡》

李长吉云：“笔补造化天无功”，此斡之所自始也。以时
文论，虽圣贤语，岂无待作者斡旋处？如禹稷当平世
三过其门而不入，既平世矣，何为却须三过其门不
入？程文则云：盖洪水艰食，天下虽若犹未平也，而君
明臣良，则天下有所赖以平也。出人意表。又如《壬子
南畿墨卷》，“君子不可小知而可大受也。”他人讲不可
小知，只随题讲去，若将谓君子于细事全不理会，《孙
溥》卷则云：“故以一事之尽善，而谓其为君子焉，吾意
君子不如是之隘也；以一事之未善，而谓其非君子
焉，吾意君子不如是之浅也。果可以小知乎哉？”场中
得此四句，遂作举首，故缺漏处须用意斡旋。